DOI: 10.14457/tu.the.2015.1396
title: การศึกษากระบวนการเสริมพลังในสภาเด็กและเยาวชน: กรณีศึกษาสภาเด็กและเยาวชนตำบลเหมืองหม้อ

description: การศึกษาเรื่อง “การศึกษากระบวนการเสริมพลังในสภาเด็กและเยาวชน กรณีศึกษาสภาเด็กและเยาวชนตำบลเหมืองหม้อ” โดยมีวัตถุประสงค์ของการวิจัย 2 ประการ คือ 1) เพื่อศึกษากระบวนการเสริมพลังในเด็กและเยาวชนของสภาเด็กและเยาวชนตำบลเหมืองหม้อ 2) เพื่อศึกษาแนวทางการส่งเสริมและพัฒนาอย่างยั่งยืนต่อการปฏิบัติงานสภาเด็กและเยาวชนระดับตำบลเหมืองหม้อ โดยผู้ศึกษาได้กำหนดการวิจัยเป็นกระบวนวิธีการวิจัยเชิงคุณภาพ (Qualitative Research) ประกอบด้วย การค้นคว้าจากหนังสือ เอกสาร บทความ แนวคิดทฤษฎีและงานวิจัยที่เกี่ยวข้อง (Documentary Study) โดยได้ทบทวนแนวคิดเสริมสร้างพลัง แนวคิดด้านทุนทางสังคม และทฤษฎีต่างๆ จากเอกสารและงานวิจัยที่เกี่ยวข้อง จำนวน 8 เล่ม และการศึกษาจากการลงภาคสนาม เช่น โครงสร้างกระบวนการการดำเนินงาน ขั้นตอนการทำงานและข้อเท็จจริงในการดำเนินงานจากเด็กและเยาวชนของสภาเด็กและเยาวชนตำบลเหมืองหม้อ เจ้าหน้าที่ ผู้บริหารและประชาชนที่เกี่ยวข้อง โดยใช้การสัมภาษณ์เชิงลึก (In-depth Interview) จำนวน 8 คน และการสนทนากลุ่ม (Focus Group) จำนวน 18 คน รวมทั้งสิ้น 26 คน ผลการศึกษาสรุปได้ดังนี้ การส่งเสริมกระบวนการเสริมพลังในสภาเด็กและเยาวชนตำบลเหมืองหม้อ มีการกำหนดโครงสร้างบทบาทหน้าที่ของสมาชิกคณะบริหารสภาเด็กและเยาวชนตำบลเหมืองหม้อมีความชัดเจน เลือกสรรคนให้เหมาะสมกับงานเพื่อเกิดประสิทธิภาพและประสิทธิผลของงาน และจัดสรรทรัพยากรที่ได้รับอย่างคุ้มค่า ได้แก่ งบประมาณในการทำโครงการที่ได้รับการสนับสนุนจากหน่วยงานที่เกี่ยวข้อง หรือ การระดมทุนในการจัดกิจกรรมจิตอาสา วัสดุอุปกรณ์ในการทำงาน พื้นที่ในการแสดงออกซึ่งศักยภาพ เช่น ลานเวทีสร้างสรรค์ ห้องประชุมสภาเด็กและเยาวชนตำบลเหมืองหม้อ การเปิดโอกาสแก่เด็กและเยาวชนในการแสดงออกซึ่งความคิดเห็นในการทำงานระหว่างเจ้าหน้าที่และคณะบริหารสภาเด็กและเยาวชนตำบลเหมืองหม้อ ซึ่งทำให้สภาเด็กและเยาวชนตำบลเหมืองหม้อได้แสดงความคิดเห็น ได้มีส่วนร่วมในการตัดสินใจ และได้ใช้ศักยภาพของตนเองที่มีอยู่ในการตัดสินใจร่วมกับพี่เลี้ยงเหมือนเป็นการให้เกียรติซึ่งกันและกัน รวมถึงการดำเนินงานของสภาเด็กและเยาวชนตำบลเหมืองหม้อ ได้รับการสนับสนุน และส่งเสริมจากเครือข่ายในการทำงานด้านเด็กและเยาวชน โดยอาศัยทุนทางสังคมที่มีอยู่ในระดับตำบลเข้ามามีส่วนร่วมต่อกระบวนการพัฒนาศักยภาพเด็กและเยาวชนตำบลเหมืองหม้อ เกิดเป็นสายสัมพันธ์ของการทำงานระหว่างเด็กและเยาวชนกับหน่วยงานรัฐ และผู้คนในพื้นที่ของชุมชนตำบลเหมืองหม้อ เช่น โรงเรียน วัด ชมรมกำนันผู้ใหญ่บ้าน และปราชญ์ชาวบ้านที่คอยสนับสนุนแก่สภาเด็กและเยาวชนตำบลเหมืองหม้อ ด้วยดีเสมอ จากกระบวนการที่คอยผลักดัน ส่งเสริม และสนับสนุนการทำงานของสภาเด็กและเยาวชนตำบลเหมืองหม้อ เหมือนเป็นสายธารแห่งความมุ่นมั่นในการสร้างต้นกล้าเด็กและเยาวชน เกิดเป็นความเข้มแข็งและยั่งยืนข้อเสนอแนะจากการศึกษา ในระดับนโยบาย การดำเนินงานในส่วนของสภาเด็กและเยาวชนระดับตำบลที่จะให้เกิดความเข้มแข็ง และเป็นไปตามกระบวนการเสริมพลังนั้น กรมกิจการเด็กและเยาวชนควรเสนอต่อคณะกรรมการส่งเสริมการพัฒนาเด็กแลเยาวชนแห่งชาติ ให้มีการเสนอการปรับแก้ไขกฎหมายในพระราชบัญญัติส่งเสริมการพัฒนาเด็กและเยาวชนแห่งชาติ พ.ศ. 2550 ควรให้มีการมุ่งผลักดันให้องค์กรปกครองส่วนท้องถิ่นมีการจัดตั้งสภาเด็กและเยาวชนระดับตำบล เข้าไปด้วย โดยการเสริมบทบาทหน้าที่ความรับผิดชอบ และแนวทางการดำเนินงานเหมือนสภาเด็กและเยาวชนระดับอำเภอและระดับจังหวัด เนื่องจากในมาตรา 8 นั่นมีเพียงการผลักดันให้ขอความร่วมมือจัดทำแผนการพัฒนาเด็กและเยาวชนระดับตำบล ซึ่งหากขาดมาตรการบังคับให้มีการจัดตั้งสภาเด็กและเยาวชนระดับตำบล ก็จะทำให้เด็กและเยาวชนขาดพื้นที่และขาดสิทธิขั้นพื้นฐานในการมีส่วนร่วมในสภาเด็กและเยาวชน